**NOTĂ INFORMATIVĂ**

**la proiectul de lege pentru modificarea unor acte normative**

*(ajustarea legislației în domeniul transportului rutier)*

|  |
| --- |
| * + - 1. **Denumirea autorului și, după caz, a participanților la elaborarea proiectului** |
| Proiectul de lege pentru modificarea unor acte normative *(ajustarea legislației în domeniul transportului rutier)* a fost elaborat de către Ministerul Infrastructurii și Dezvoltării Regionale. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul de lege pentru modificarea unor acte normative constituie o sinteză a propunerilor generalizate în rezultatul consultărilor organizate cu domeniul privat, autoritățile administrative de specialitate, administrația publică locală, asociațiile patronale din domeniul transportului rutier.  În rezultatul analizei situației post-pandemice și războiului din Ucraina, a fost evidențiată necesitatea unor intervenții în prevederile Codului transporturilor rutiere nr. 150/2014, Codului contravențional nr. 218/2008, Codului fiscal nr. 1163/1997, Legii nr. 131/2007 privind siguranța traficului rutier, Legii nr.160/2011 privind reglementarea prin autorizare a activității de întreprinzător în vederea acordării suportului operatorilor de transport, administrației publice locale, prin ajustarea prevederilor legale la situația actuală din domeniu, precum și aducerea în concordanță a prevederilor legislației aferente domeniului transport.  Ca urmare a evaluării situației din domeniului transporturilor rutiere au fost identificate mai multe probleme care nu permit o dezvoltate armonioasă a domeniului, inclusiv sub aspect procesual-administrativ, în particular acestea se referă la:  - discrepanțe în competențele autorităților publice implicate în procesul de gestionare a transportului rutier de persoane prin servicii regulate și concentrarea competențelor de reglementare a domeniului transportului regulat de pasageri;  - condiții excesive la eliberarea actelor permisive și/sau efectuarea operațiunilor de transport rutier;  - reglementarea defectuoasă a transportului rutier de persoane prin servicii regulate, inclusiv lipsa reglementărilor diferențiate a regimurilor de transport de călători pe rute regulate în trafic național și trafic internațional;  - existența unor criterii nefuncționale de formare a rețelei de rute regulate în trafic național, în care rolul principal îl are inițiativa operatorilor de transport, iar competențele autorităților publice locale nu sunt prevăzute;  - fenomenul transporturilor ilicite;  - competențele Comisiei CEMT;  - excluderea normelor contradictorii care reglementează transportul rutier de persoane prin servicii regulate;  - reglementarea defectuoasă a relațiilor dintre operatorii de transport rutier și autogară, condițiile de autorizare și statutul acestora;  - lipsa unor reglementări clare privind capacitatea de transportare a unităților de transport destinate transportului de pasageri și condițiile minime pe care trebuie să le asigure aceste unități;  - reglementările actuale nu sunt eficiente sub aspectul regimului fiscal al afacerilor din domeniul transporturilor de pasageri; |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de lege pentru modificarea unor acte normative (ajustarea legislației în domeniul transportului rutier) nu conține norme privind armonizarea legislației Republicii Moldova cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Proiectul de lege pentru modificarea unor acte normative *(ajustarea legislației în domeniul transportului rutier)* stabilește următoarele.  *I. Referitor la modificările operate la Codul transporturilor rutiere nr. 150/2014:*  - competențele de elaborare, aprobare și modificare a programului de transport interraional urmează a fi transferate de la organul central de specialitate la Agenția Națională Transport Auto;  - stabilirea expresă a atribuțiilor consiliilor raionale în contextul necesității organizării transportului rutier contra cost în trafic raional, respectiv stabilirea competențelor și atribuțiilor Președintelui raionului organizării transportului rutier contra cost în trafic raional;  - stabilirea expresă a atribuțiilor consiliilor locale și municipale în contextul necesității organizării transportului rutier contra cost în trafic local, respectiv stabilirea competențelor și atribuțiilor autorității publice executive locale și municipale în contextul organizării transportului rutier contra cost în trafic local/municipal;  - în cazul condițiilor de notificare se propune excluderea din Lista documentelor, a informației din care deja se conține în sistemele informaționale ale Agenției Naționale Transport Auto (informația privind inspecția tehnică, certificate de competență profesională, etc.);  - în cazul serviciilor de transport persoane prin servicii regulate se propune extinderea implicării autorităților publice locale în procesul de deschidere a noilor servicii regulate, prin consultare directă;  - se propune a fi excluse contradicțiile privind modul de atribuire a serviciilor regulate în cazul expirării autorizațiilor de transport;  - reglementarea relațiilor dintre operatorii de transport rutier și prestatorii de servicii de autogară prin introducerea unor prevederi clare privind interacțiunea dintre aceste entități, inclusiv statutul acestora, precum și partea financiară a relațiilor;  - în cazul serviciilor conexe se propune transferarea inspecţiei tehnice periodice a vehiculelor rutiere în conformitate cu condiţiile Acordului cu privire la transporturile internaționale de produse perisabile şi cu privire la mijloacele de transport speciale care trebuie folosite pentru aceste transporturi (ATP) într-o categorie distinctă a activităților conexe, deoarece are un specific diferit și necesită alte utilaje decît cele stabilite în Cod;  - revizuirea politicii tarifare în domeniul transporturilor rutiere și serviciilor conexe, prin stabilirea competențelor de aprobare a tarifelor, inclusiv revizuirea listei serviciilor pentru care tarifele urmează a fi reglementate de stat;  - se propun completări cu o clasificare clară a încălcărilor din domeniul regimului de muncă și odihnă, iar clasificarea acestora va fi realizată în dependență de nivelul de gravitate. Aceasta va permite implementarea prevederilor legislației acordurilor internaționale la care Republica Moldova a aderat.  Ca urmare a modificărilor propuse la Codul transporturilor rutiere nr. 150/2014, urmează să crească nivelul de siguranță și confort a serviciilor de transport rutier, iar administrarea domeniului urmează a fi descentralizată. Pentru mediul de afaceri aceste modificări urmează să simplifice activitatea prin reducerea poverii administrative, precum și să stimuleze concurența sănătoasă, în special în cazul serviciilor în regim de taxi.  *II.* *Referitor la modificările operate la Legea nr. 131/2007 privind siguranța traficului rutier* – se propun a fi excluse prevederile care se dublează cu Codul transporturilor rutiere nr. 150/2014. De asemenea în contextul excluderii ecusonului, se propune a fi revizuită noțiunea de ecuson de inspecție tehnică și modul de aplicare a acestuia. Totodată, la activitatea de reutilare se propune admiterea efectuării reutilării și în baza documentației tehnice proprii, pentru a stimula dezvoltarea acestui domeniu.  *III. Referitor la modificările propuse la Legea nr.270/2018 privind sistemul unitar de salarizare în sectorul bugetar* – se propune substituirea cuvintelor *„aviației civile”* cu cuvântul *„transporturilor”.* Această modificare va înlătura ,,abordarea diferențiată” aplicabilă în situația autorităților administrative din domeniul transporturilor, potrivit căreia doar autoritatea responsabilă de supraveghere și control în domeniul aviației civile beneficiază de *,,spor cu caracter specific”*. Astfel, modificarea respectivă va permite includerea autorităților responsabile de supraveghere și control în domeniul transporturilor rutiere și respectiv navale în lista autorităților care beneficiază de ,,spor cu caracter specific”. Modificarea propusă este determinată inclusiv de lipsa de specialiști și fluctuației de cadre în cadrul autorităților administrative vizate. Principala cauză a acestui fenomen sunt salariile neatractive, în comparație cu cel din ramură pe plan internațional. Respectiv, salariile neatractive nu permit menținerea personalului calificat existent și angajarea personalului nou calificat.  *IV.* *Referitor la modificările propuse la Legea nr.160/2011 privind reglementarea prin autorizare a activității de întreprinzător –* remarcăm că intervențiile propuse sunt determinate de modificările reflectate la Codul transporturilor rutiere nr. 150/2014, în contextul descentralizării activităților organizării transportului rutier contra cost în trafic raional/local/municipal, prin stabilirea competențelor autorităților administrației publice locale respective în acest sens. Totodată, în contextul, reglementării ,,activității de inspecție tehnică vehiculelor rutiere destinate transportului de mărfuri perisabile”, se propune completarea cu actul permisiv respectiv, care permite desfășurarea acestei activități.  Ținând cont că majoritatea propunerilor ce țin de procedurile de eliberare a actelor permisive au ca scop reducerea poverii administrative, ceea ce va facilita activitatea operatorilor de transport rutier, se propune ca prevederile proiectului de lege să intre în vigoare la momentul publicării în Monitorul Oficial al Republicii Moldova, cu excepţia unor prevederi care necesită conformare din partea mediului de afaceri sau autorităților publice. |
| **5. Fundamentarea economico-financiară** |
| Implementarea proiectului de lege pentru modificarea unor acte normative (ajustarea legislației în domeniul transportului rutier) nu necesită alocarea resurselor financiare suplimentare din bugetul de stat.  Totodată, propunerea de modificare stabilită la art. V din proiect, aferentă Legii nr.270/2018 privind sistemul unitar de salarizare în sectorul bugetar, nu va avea impact major bugetar. Ori, estimarea impactului financiar se va realiza la etapa modificărilor în actul normativ subsidiar legii și anume: Hotărârea Guvernului nr.1231/2018 pentru punerea în aplicare a prevederilor Legii nr.270/2018 privind sistemul unitar de salarizare în sectorul bugetar. |
| **6. Modul de încorporare a actului în cadrul normativ în vigoare** |
| În rezultatul aprobării proiectului de lege pentru modificarea unor acte normative (ajustarea legislației în domeniul transportului rutier) va fi necesară modificarea altor acte normative și aprobarea actelor normative necesare implementării prevederilor proiectului de lege, în particular:  - Regulamentul transporturilor rutiere de mărfuri perisabile și ușor alterabile;  - Modalitatea de calcul al procentului de suprapunere a serviciilor regulate;  - Reglementarea tehnică privind capacitatea de îmbarcare a autocarului;  - Modificarea Regulamentului privind eliberarea şi utilizarea autorizaţiilor de transporturi rutiere, aprobat prin Hotărârea Guvernului nr. 257/2017;  - Metodologia de calcul a tarifelor pentru serviciile regulate în trafic interraional și raional;  - Metodologia de calculare a tarifelor pentru serviciile de autogară.  În acest sens, la art. VII din proiectul de lege, se pune în sarcina Guvernului ca în termen de 18 luni de la data publicării prezentei legi, să aducă actele sale normative în concordanță cu aceasta, respectiv să asigure elaborarea actelor normative pentru reglementarea aplicării prevederilor proiectului de lege. |
| **7. Avizarea şi consultarea publică a proiectului** |
| În conformitate cu prevederile Legii nr. 100/2017 cu privire la actele normative, proiectul legii pentru modificarea unor acte normative (ajustarea legislației în domeniul transportului rutier) a fost transmis spre examinare și avizare autorităților publice responsabile de implementarea prevederilor conținute în proiect și instituțiilor interesate.  De asemenea, consultarea părților interesate a fost realizată în conformitate cu procedura prevăzută de Legea nr.239/2008 privind transparența în procesul decizional, inclusiv prin publicarea anunțului despre inițierea elaborării proiectului de lege pentru modificarea unor acte normative (ajustarea legislației în domeniul transportului rutier), pe paginile web: [*www.particip.gov.md*](http://www.particip.gov.md) și [*www.midr.gov.md*](http://www.midr.gov.md).  Ca urmare a avizării documentului majoritatea propunerilor au fost acceptate, iar informația detaliată este inclusă în Sinteza obiecțiilor și propunerilor la proiect (se anexează). |
| **8. Constatările expertizei anticorupție** |
| Proiectul de lege pentru modificarea unor acte normative (ajustarea legislației în domeniul transportului rutier) va fi supus expertizei anticorupție, conform prevederilor art. 35 din Legea nr. 100/2017 cu privire la actele normative, iar constatările expertizei vor fi incluse în Sinteza obiecțiilor și propunerilor la proiect. |
| **9. Constatările expertizei de compatibilitate** |
| Proiectul de lege pentru modificarea unor acte normative nu vizează armonizarea legislației Republicii Moldova cu legislația Uniunii Europene și respectiv excedă obligativitatea efectuării expertizei de compatibilitate. |
| **10. Constatările expertizei juridice** |
| Proiectul de lege pentru modificarea unor acte normative *(ajustarea legislației în domeniul transportului rutier)* a fost supus expertizei juridice, iar majoritatea obiecțiilor și propunerilor au fost acceptate, informația detaliată fiind inclusă în Sinteza obiecțiilor și propunerilor la proiect.  Suplimentar, ca urmare a avizului din proiect au fost excluse propunerile de modificare a Codului Contravențional care vor fi transmise spre promovare în adresa Ministerului Justiției. |
| **11. Constatările altor expertize** |
| Proiectul de lege pentru modificarea unor acte normative *(ajustarea legislației în domeniul transportului rutier)* conține prevederi regulatorii ce afectează activitatea de întreprinzător, în contextul Legii nr.235/2006 cu privire la principiile de bază de reglementare a activității de întreprinzător. În acest sens, a fost elaborată Analiza de impact la proiectul de lege, conform cerințelor Metodologiei de analiză a impactului în procesul de fundamentare a proiectelor de acte normative, aprobată prin Hotărârea Guvernului nr.23/2019.  Analiza de impact a fost supusă examinării de către Grupul de lucru al Comisiei de stat pentru reglementarea activității de întreprinzător în cadrul ședinței din 11 aprilie 2023 și susținută condiționat.  Totodată, proiectul de lege urmează a fi remis pentru examinare către Grupul de lucru al Comisiei de stat pentru reglementarea activității de întreprinzător.  Subsidiar, relevăm că proiectul de lege nu cade sub incidența altor expertize necesare a fi efectuate în condițiile Legii nr.100/2017 cu privire la actele normative. |

**Secretar general Angela ȚURCANU**